บขส. จัดรถโดยสารรองรับประชาชนเดินทางช่วงวันหยุดยาว ภายใต้มาตรการ 4 พร้อม
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) เปิดเผยว่า เพื่ออำนวยความสะดวกในการเดินทางให้ประชาชนให้ได้รับบริการช่วงวันคล้ายวันสวรรคตพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร มีวันหยุดต่อเนื่อง 4 วัน ตั้งแต่วันที่ 13–16 ตุลาคม 2565 โดยคาดการณ์ว่า ปริมาณการเดินทางในช่วงวันหยุดยาวนี้ จะมีปริมาณผู้โดยสารเพิ่มสูงขึ้น เมื่อเทียบกับการเดินทางในช่วงเวลาปกติ บขส. ได้เตรียมความพร้อมจัดการเดินรถ รองรับผู้โดยสาร ทยอยเดินทางออกจากกรุงเทพฯ  ไปยังจังหวัดต่างๆ ทั่วทุกภูมิภาค ตั้งแต่วันที่ 12-13 ตุลาคม 2565 โดย บขส. ได้จัดรถโดยสาร  (รถ บขส., รถร่วม, รถตู้) เที่ยวไป ประมาณวันละ 2,900 เที่ยว คาดว่าจะมีผู้ใช้บริการ ประมาณวันละ 32,000 คน ส่วนการเดินทางกลับ ในวันที่ 16–17 ตุลาคม 2565 ได้จัดรถโดยสารประมาณวันละ 3,000 เที่ยว รองรับผู้ใช้บริการ ประมาณวันละ 33,000 คน ปัจจุบัน บขส. เปิดให้บริการเดินรถในเส้นทางภาคเหนือ 19 เส้นทาง 54 เที่ยววิ่ง , ภาคตะวันออกเฉียงเหนือและภาคตะวันออก 23 เส้นทาง 68 เที่ยววิ่ง และเส้นทางภาคใต้ 16 เส้นทาง 43 เที่ยววิ่ง สอบถามข้อมูลการเดินทางเพิ่มเติม โทร Call Center 1490 เรียก บขส. ตลอด 24 ชั่วโมงนอกจากนี้ บขส. ขอความร่วมมือผู้ประกอบการรถร่วม นำรถโดยสารมาสนับสนุนให้เพียงพอต่อความต้องการของผู้ใช้บริการและได้มีหนังสือขออนุญาตต่อนายทะเบียนกรมการขนส่งทางบก นำรถโดยสารไม่ประจำทาง มาจัดเสริมในเส้นทางต่างๆ ประมาณ 110 คัน ส่วนในเที่ยวกลับได้ขอความร่วมมือจาก องค์การขนส่งมวลชนกรุงเทพ (ขสมก.) และผู้ประกอบการรถแท็กซี่ นำรถโดยสารมารับผู้โดยสาร บริเวณชานชาลาขาเข้า สถานีขนส่งผู้โดยสารกรุงเทพ (จตุจักร) พร้อมได้เน้นย้ำให้ผู้ประกอบการรถร่วมที่นำรถโดยสารมาวิ่งจะต้องดำเนินการ ตามมาตรการด้านสาธารณสุข ภายใต้มาตรการ 4 พร้อมคือ สถานีพร้อม พนักงานพร้อม รถโดยสารพร้อมและการบริการพร้อม